text: ২০২১ কোপা আমেরিকা দক্ষিণ আমেরিকার ফুটবল সংস্থা কনমেবল কর্তৃক আয়োজিত চতুর্বষীয় আন্তর্জাতিক ফুটবল প্রতিযোগিতা কোপা আমেরিকার ৪৭তম আসর হবে। এই আসরটি ২০২১ সালের ১১ই জুন হতে ১১ই জুলাই পর্যন্ত আর্জেন্টিনা এবং কলম্বিয়ার ৯টি মাঠে অনুষ্ঠিত হবে। ১৯৮৩ সালের পর প্রথমবারের এই আসরের একের অধিক দেশে আসরটি আয়োজিত হবে; ১৯৮৩ সালের আসরে হোম-অ্যাওয়ে পদ্ধতি খেলা আয়োজন করা হয়েছিল।
  
  এই আসরটি মূলত ২০২০ সালের ১২ই জুন হতে ১২ই জুলাই পর্যন্ত ২০২০ কোপা আমেরিকা হিসেবে অনুষ্ঠিত হওয়ার কথা ছিল। ২০২০ সালের ১৭ই মার্চ তারিখে, কনমেবল ঘোষণা করেছিল যে দক্ষিণ আমেরিকায় করোনাভাইরাসের বৈশ্বিক মহামারীর কারণে এই আসরটি এক বছরের জন্য স্থগিত করা হয়েছিল, একই সাথে ইউরোপের ফুটবল সংস্থা উয়েফা কর্তৃক উয়েফা ইউরো ২০২০ এক বছরের জন্য স্থগিত করা হয়েছিল।
  
  ব্রাজিল এই প্রতিযোগিতার পূর্ববর্তী আসরের বিজয়ী দল, যারা ২০১৯ সালে নবমবারের মতো শিরোপা জয়লাভ করেছিল।
  
  পটভূমি
  ২০১৭ সালের মার্চ মাসে, কনমেবল ক্যালেন্ডার পরিবর্তনের অংশ হিসেবে ২০২০ সালে কোপা আমেরিকা আয়োজনের একটি প্রস্তাব করেছিল। ২০১৯ সালে ব্রাজিলে এই প্রতিযোগিতা আয়োজনের পর, এই চতুর্বষীয় আন্তর্জাতিক ফুটবল প্রতিযোগিতাটি ২০২০ সাল হতে জোড় সালগুলোতে আয়োজনের সিদ্ধান্ত গ্রহণ করা হয়; এর পরবর্তী আসরটি ২০২৪ সালে ইকুয়েডরে অনুষ্ঠিত হবে। উয়েফা ইউরোপীয় চ্যাম্পিয়নশিপের সাথে সামঞ্জস্য রেখে এই প্রতিযোগিতাটি জোড় সালগুলোতে স্থানান্তরিত করা হয়েছে; উয়েফা ইউরোপীয় চ্যাম্পিয়নশিপর আসরটিও ২০২০ আয়োজনের কথা ছিল (যা পরবর্তীতে ২০২০ ইউরোপে করোনাভাইরাসের বৈশ্বিক মহামারীর কারণে এক বছরের জন্য স্থগিত করা হয়েছিল)। বেশ কয়েকটি সংবাদ প্রতিবেদনে প্রকাশ করা হয়েছিল যে, মার্কিন যুক্তরাষ্ট্র এই আসরের আয়োজক দেশ হতে পারে, যারা ইতিপূর্বে ২০১৬ সালে অনুষ্ঠিত কনমেবল এবং কোপা আমেরিকার শতবর্ষ উৎযাপনের আসর ২০১৬ কোপা আমেরিকা আয়োজন করেছে। ২০১৮ সালের ১৮ই সেপ্টেম্বর তারিখে, ফিফার কাছে আনুষ্ঠানিকভাবে আবেদন করার পর কনমেলবলের সভাপতি আলেহান্দ্রো দোমিঙ্গেজ ক্যালেন্ডার পরিবর্তনের পরিকল্পনাটি নিশ্চিত করেছেন।
  
  ২০১৮ সালের ২৬শে অক্টোবর তারিখে, রুয়ান্ডার কিগালিতে অনুষ্ঠিত ফিফা কাউন্সিলের এক সভায় ২০২০ সাল হতে জোড় সালগুলোতে কোপা আমেরিকা আয়োজনের আবেদন অনুমোদিত হয়েছে। একই সাথে এই আসরটি ২০২০ সালের ১২ই জুন হতে ১২ই জুলাই পর্যন্ত আয়োজনের জন্য নির্ধারণ করা হয়েছিল; একই সময়ে উয়েফা ইউরো ২০২০-ও আয়োজনের কথা ছিল।
  
  ২০১৯ সালের ১৩ই মার্চ তারিখে, মার্কিন যুক্তরাষ্ট্রের নিলাম-ডাক প্রত্যাখ্যান হওয়ার পরে কনমেবল আর্জেন্টিনা এবং কলম্বিয়াকে এই আসরটির সহ-আয়োজক হিসেবে ঘোষণা করেছে। একই দিনে কনমেবল আনুষ্ঠানিকভাবে এই আসরটি যৌথভাবে আয়োজনের অনুমোদন দিয়েছে। অতঃপর ২০১৯ সালের ৯ই এপ্রিল তারিখে, ব্রাজিলের রিউ দি জানেইরুতে অনুষ্ঠিত কনমেবল কংগ্রেসে প্রাতিষ্ঠানিকভাবে যৌথ আয়োজক হিসেবে আর্জেন্টিনা এবং কলম্বিয়ার নাম প্রকাশ করা হয়েছে।
  
  করোনাভাইরাস বৈশ্বিক মহামারী এবং স্থগিতকরণ
  ২০২০ সালের মার্চ মাসে, দক্ষিণ আমেরিকায় করোনাভাইরাসের বৈশ্বিক মহামারী (কোভিড-১৯) ফুটবলকে প্রভাবিত করতে শুরু করে। যার ফলে মার্চ মাসে অনুষ্ঠিতব্য দক্ষিণ আমেরিকার ২০২২ ফিফা বিশ্বকাপ বাছাইপর্বের দুটি ম্যাচ ফিফা স্থগিত ঘোষণা করেছিল এবং কনমেবল কোপা লিবের্তাদোরেসের সকল খেলা সাময়িকভাবে স্থগিত করেছিল। ২০২০ সালের ১৭ই মার্চ তারিখে, কনমেবল এক ঘোষণায় জানায় যে, দল, মিডিয়া, দর্শনার্থী এবং আয়োজক শহরগুলোর স্বাস্থ্য ও সুরক্ষা রক্ষার জন্য কোপা আমেরিকার এই আসরটি পরবর্তী বছরের জন্য স্থগিত করা হয়েছে, যার এই আসরটি ২০২১ সালের ১১ই জুন হতে ১১ই জুলাই তারিখ পর্যন্ত অনুষ্ঠিত হবে। পরের দিন, ফিফা কাউন্সিলের দফতর ফিফাভুক্ত আন্তর্জাতিক খেলার পঞ্জিকায় সকল খেলার তারিখ পরিবর্তনের অনুমোদন দেয়। এর ফলস্বরূপ, ২৪ দলের সমন্বয়ে প্রথমবারের মতো আয়োজিত ফিফা ক্লাব বিশ্বকাপের (যা ২০২০ সালের জুন হতে জুলাই মাসের মধ্যে আয়োজনের কথা ছিল) সময়সূচী পুনরায় নির্ধারণ করা হবে।
  
  তথ্যসূত্র
  
  বহিঃসংযোগ
     
  কনমেবল.কমে ২০২১ কোপা আমেরিকা 
  
  বিষয়শ্রেণী:২০২১ কোপা আমেরিকা
  বিষয়শ্রেণী:কোপা আমেরিকা প্রতিযোগিতা
  কোপা আমেরিকা ২০২১
  বিষয়শ্রেণী:২০২১-এ আর্জেন্টিনীয় ফুটবল
  বিষয়শ্রেণী:২০২১-এ কলম্বীয় ফুটবল
  বিষয়শ্রেণী:২০২১-এ দক্ষিণ আমেরিকায় ফুটবল
  বিষয়শ্রেণী:আর্জেন্টিনা দ্বারা আয়োজিত আন্তর্জাতিক ফুটবল প্রতিযোগিতা
  বিষয়শ্রেণী:কলম্বিয়া দ্বারা আয়োজিত আন্তর্জাতিক ফুটবল প্রতিযোগিতা
  কোপা আমেরিকা
  কোপা আমেরিকা
  কোপা আমেরিকা
title: ২০২১ কোপা আমেরিকা